**Müəllimlər üçün Blum taksonomiyası kartlarının istifadəsi ilə bağlı təlimat**

 **Kartlar 2 cür istifadə oluna bilər.**

 **Üsul I**

***Xüsusi qeyd:*** Sualları qarışdırmaq, yəni Blum taksonomiyasının hər bir mərhələsinə aid müxtəlif sualları bir kartda birləşdirmək tövsiyə olunur. Xüsusilə də, aşağı təfəkkür (xatırlama, anlama, tətbiqetmə) və yuxarı təfəkkür (təhliletmə, dəyərləndirmə və yaratma) suallarını qarışdırmaq məqsədəuyğundur. Beləliklə, şagirdlər taksonomiyanın müxtəlif səviyyələrinə aid suallara cavab verərək, oxuyub anlama və tənqidi düşünmə bacarıqlarını inkişaf etdirəcəklər.

* Fərdi, qruplarla və ya cütlərlə iş forması seçilə bilər.
* Kartlar kəsilir, qruplara/cütlərə paylanır
* Şagirdlərə düşünmək üçün vaxt verilir
* Cavablar oxu materialına istinad edilərək əsaslandırılır (oxu materialı şagirdlərin qarşısında olmalıdır)
* Bu kartlarla asanlıqla diferensiallaşma aparmaq mümkündür: yuxarı öyrənmə bacarığına malik şagirdləri eyni qrupda birləşdirərək onlara taksonomiyanın yuxarı təfəkkür, yəni təhliletmə, dəyərləndirmə və yaratma səviyyələrinə aid daha çətin və sayca daha çox suallar olan kartlar təqdim edə bilərsiniz. Eyni zamanda, aşağı öyrənmə bacarığına malik şagirdləri eyni qrupda birləşdirib müvafiq suallar seçərək onlar üçün kartlar hazırlaya bilərsiniz.

**Üsul II**

**Blum kubu**

**Bunun üçün sizə kub (lar) lazım olacaq. Kubun 6 üzü var: 1. adlandır; 2. izah et; 3. tətbiq et;**

 **4. niyə/nə üçün; 5. özünü ifadə et/fikirlərini paylaş; 6. yenisini yarat**

* Müəllim hər bir kateqoriya üzrə (adlandır, izah et, tətbiq et və s) sual dəstini əvvəlcədən hazırlayır (məsələn, Blum kartları)
* Suallar qruplara bölünmüş şagirdlərə təqdim edilir
* Düşünmə üçün sual sayından asılı olaraq vaxt verilir
* Şagirdlər mətni oxuyaraq suallara cavablar tapır və müzakirə edirlər
* Vaxt bitdikdən sonra hər bir qrup Blum kubunu atır, kubun hansı tərəfi düşübsə ona müvafiq suallar müəllim tərəfindən seçilir və verilir. Şagirdlər əsaslandırılmış cavab verməlidirlər.
* Diferensiallaşma aparmaq üçün yuxarı və aşağı öyrənmə bacarığına malik şagirdlərə potensiallarına uyğun sual dəstini təqdim edərək üsulu bütün şagirdlərin ehtiyaclarına uyğun tətbiq etmək mümkündür. Beləliklə bütün şagirdlər tədris prosesinə cəlb olunacaq, həm də kubu ataraq suallara cavab vermək onlarda maraq oyadacaq.

***Qeyd: Bu üsul bütün fənlər üçün tətbiq oluna bilər. Müəllim sualları əvvəlcədən tərtib etməlidir.***